Благоевград. За миналата седмица са извършени 164 изследвания по активния надзор на заболяването африканска чума по свинете в област Благоевград. 100 от изследваните проби са взети от диви свине, а 64 от домашни. Всички резултати са отрицателни. Това каза д-р Михаил Бащавелов, директор на Областна дирекция по безопасност на храните – Благоевград (ОДБХ) след заседанието на Областната епизоотична комисия, предаде репортер на Радио „Фокус“ - Пирин.
Бащавелов отбеляза, че резултатите, които са получени ги успокояват временно, но все пак е важно да се акцентира и да се припомня на хората, че заболяването не трябва да се подценява.
Д-р Бащавелов коментира, че са очаквали през 2020 година болестта да се активизира не по-рано от месец април, но заради необичайно топлото време, това се е случило още през януари. Директорът на Областна дирекция по безопасност на храните – Благоевград припомни, че с цел намаляване разпространението на болестта, ловният сезон за отестрел на дива свиня бе удължаван на няколко пъти, като според последната заповед на министъра на земеделието, храните и горите срокът ще бъде до 16 февруари.
На въпрос, свързан с това дали е възможно още едно удължава на ловния сезон, д-р Бащавелов отговори, че това трудно може да се каже на този етап. „Принципно е възможно, тъй като министърът на земеделието, храните и горите е този, който издава заповедите за удължаване. В случая решението ще бъде взето ако се отчете, че има ефект от това нещо. Ако има нужда, то може още да се удължи. Това се прави, защото ситуацията го изисква“, отбеляза д-р Бащавлов. Той коментира, че не може да разбере, защо се е появило напрежение сред ловците при удължаването на ловния сезон до 16 февруари.